7.2.2023 г.
BG
Официален вестник на Европейския съюз
C 47/135 Сряда, 6 юли 2022 r.
Възстановяване на многостранното сътрудничество, залегнало в основните ценности на ЕС
1. приветства съвместното съобщение на Комисията и заместник-председателя/върховен представител до Парламента и Съвета относно засилването на приноса на ЕС към основаното на правила многостранно сътрудничество; счита, че това съобщение представлява много пряк принос и по-нататъшно развитие на размисъла за посоката на външната политика на ЕС от нейния важен, но по-общ ангажимент за ефективно многостранно сътрудничество, както е определено в Европейската стратегия за сигурност от 2003 г., към разбиране на необходимостта от съчетаване на ценността и целта на ефективното многостранно сътрудничество с принципния прагматизъм и необходимостта от насърчаване и опазване на интересите и ценностите на ЕС, както е посочено в Глобалната стратегия за външната политика и политиката на сигурност на ЕС от 2016 г.; припомня, че най-добрата стратегия за защита на многостранното сътрудничество е възстановяването му, така че то да бъде по-значимо, устойчиво и ефективно;
2. подкрепя казаното в съвместното съобщение, че „Съветът трябва да използва разпоредбите на Договора, които позволяват конструктивно въздържане от гласуване и приемане на решения чрез гласуване с квалифицирано мнозинство в рамките на общата външна политика и политика на сигурност“; подчертава необходимостта от включване на гласуването с квалифицирано мнозинство по въпроси на външната политика при бъдещи промени в Договорите на ЕС, което би позволило на ЕС да бъде по-ефективен участник на световната сцена;
3. изразява съгласие с Комисията и ЗП/ВП на Съюза относно необходимостта ЕС да бъде по-настоятелен в преследването на своите интереси и в утвърждаването на универсалните ценности, на които се основава, и поради това изразява съгласие с необходимостта ЕС да защитава и укрепва тези ценности, основания на правила ред и многостранното сътрудничество като средство за гарантиране на еднакви условия на конкуренция за международната общност чрез предоставяне на платформа за приобщаващ политически диалог, сътрудничество, сближаване и постигане на политически отговори, които имат подкрепата на международната общност като цяло и които действително могат да постигнат резултати;
4. подчертава, че е от първостепенно значение за ЕС да укрепи своя инструментариум за външна дейност и дипломация със свои собствени автономни инструменти, като увеличи капацитета си да бъде глобален фактор и „да говори с един глас“, за да защитава по-добре многостранното сътрудничество, което следва да включва създаването на Европейска дипломатическа академия, както неотдавна призова Парламентът; отново призовава за включване на „Новия европейски Баухаус“ като нов инструмент в инструментариума на ЕС за външна дейност и като полезен културен и публичен дипломатически инструмент, което е от основно значение за насърчаването на основан на ценности многостранен ред и укрепването на международните партньорства;
5. изтъква способността на ЕС да разработва много ефективни и приобщаващи регулаторни стандарти за своя единен пазар и счита, че ЕС следва също така да се стреми да насърчава такива стандарти в рамките на своята външна дейност като парадигма и принос към обсъждането на ефективни глобални регулаторни стандарти; припомня член 24 от Договора за Европейския съюз (ДЕС), който гласи, че „държавите членки подкрепят активно и безрезервно, в дух на лоялност и взаимна солидарност, външната политика и политика на сигурност на Съюза“ и че те „се въздържат от всяко действие, което е в противоречие с интересите на Съюза или може да накърни неговата ефикасност като свързваща сила в международните отношения“; изразява загриженост относно действията на някои държави членки, като например предприемането на двустранни дипломатически инициативи с трети държави, което може да противоречи на разпоредбите на член 24 от ДЕС;
6. счита, че ЕС трябва да продължи да действа като непоколебим и основен защитник на многостранното сътрудничество в света и да избягва действия, които подкопават тези цели; заключава обаче, че ЕС трябва да реагира на глобалните сили, като засилената фрагментация, използването на търговията като оръжие и протекционизма, за да запази своите конкурентни предимства.
7. счита, че ЕС следва да използва усилията си за намиране на решения на глобални проблеми, като например изменението на климата, или за насърчаване на стабилността и мира, като отправна точка за по-широкообхватни дипломатически отношения с трети държави, с които диалогът и сътрудничеството по други въпроси на политиката невинаги могат да бъдат незабавно осъществими;
8. призовава ЕС да възприеме по-решителен и стратегически подход при справянето с нарастващите глобални заплахи; подчертава, че в контекста на бързо променящата се геополитическа обстановка светът е на кръстопът и многостранните институции са застрашени от това да бъдат доминирани от недемократични режими; призовава за силен, основан на действия ангажимент за защита на демокрацията и основните права в рамките на многостранните форуми;